آسٹریلیا: بڑے شہروں کے لوگ قصبوں اور دیہات میں کیوں منتقل ہونا چاہتے ہیں؟
آسٹریلیا میں ایک دور دراز علاقے میں واقع قصبے کی کونسل نے جب مکانات کی تعمیر کے لیے مفت اراضی دینے کی پیش کش کا اعلان کیا تو بڑے شہروں میں رہنے والے خاندانوں نے توقع سے بڑھ کر اس میں دلچسپی ظاہر کی۔
ویب ڈیسک — رواں ماہ کے آغاز تک آسٹریلیا کے ساتھ ساتھ دنیا کے دیگر ممالک سے  خاندان اراضی کے حصول کے لیے رابطہ کرچکے ہیں۔ آسٹریلیا کی ریاست کوئنز لینڈ میں واقع کوئلپی نامی اس قصبے میں صرف آٹھ سو خاندان آباد ہیں۔ اس قصبے کی انتظامی کونسل کے سربراہ 30 سالہ جسٹن ہینکوک نے یہاں رہائشی عمارتوں کی کمی دور کرنے اور گلہ بانی کے لیے درکار افرادی قوت کی فراہمی کے لیے مفت اراضی دینے کا آئیڈیا دیا تھا۔ آسٹریلیا میں غیر آباد یا انتہائی کم آبادی والے والا خطہ ’آؤٹ بیک‘ کہلاتا ہے۔ اس خطے میں آسٹریلیا کے شمالی علاقے، جنوبی آسٹریلیا، کوئنز لینڈ اور مغربی آسٹریلیا کے وسیع رقبے شامل ہیں۔ کوئلپی بھی آسٹریلیا کے اسی آوٹ بیک خطے میں واقع ہے۔ کوئلپی کی کونسل نے قصبے میں مزید آباد کاری کے لیے ایسے افراد کو ایک ہزار مربع میٹر(لگ بھگ چوتھائی ایکڑ) جگہ مفت دینے کی پیش کش کی ہے جو ساڑھے سات لاکھ آسٹریلین ڈالر سے کم لاگت کی تعمیرات کریں گے۔ اس کے لیے کونسل ساڑھے  ہزار ڈالر کی گرانٹ دے رہی ہے جو اراضی کی صورت میں ہوگی۔ تعمیرات کی کمی کے ساتھ کوئلپی میں مختلف پیشوں سے تعلق رکھنے والے افراد، اساتذہ، مکینک، تجارت پیشہ افراد اور بار ٹینڈرز وغیرہ کی بھی ضرورت ہے۔ کوئلپی کونسل کی اس پیش کش کے بعد آسٹریلیا کے علاوہ برطانیہ، بھارت، ہانگ کانگ اور نیوزی لینڈ سے تعلق رکھنے والے خاندان بھی یہاں اراضی کے حصول کے لیے رابطہ کر رہے ہیں۔ لیکن کوئلپی کی شائر کونسل کے مطابق صرف آسٹریلوی شہریوں یا آسٹریلیا میں مستقل رہائش کا اجازت نامہ رکھنے والے درخواست گزار ہی اراضی کے لیے اہل ہیں۔ ماہرین کے مطابق کوئلپی جیسے علاقوں کی جانب خریداروں کے متوجہ ہونے کے کئی اسباب ہیں۔ خبر رساں ادارے ’ایسوسی ایٹڈ‘ پریس کے مطابق کرونا وائرس کی وبا کے باعث آسٹریلیا میں طویل لاک ڈاؤن اور ریکارڈ حد تک کم شرح سود کی وجہ سے جائیداد اور اراضی کی قیمتوں میں بے پناہ اضافہ ہوا ہے۔ رپورٹ کے مطابق سڈنی اور میلبرن جیسے بڑے شہروں میں طویل لاک ڈاؤن میں زندگی بسر کرنے والے کئی خاندان اب چھوٹے قصبوں میں کھلے اور بڑے گھروں کی تلاش کررہے ہیں۔ ’اے پی‘ کی رپورٹ میں بتایا گیا ہے کہ کوئلپی میں آباد ہونے کے لیے دل چسپی لینے والوں میں اسی ریاست کوئنز لینڈ کے دارالحکومت برسبین کے تعداد زیاد ہے۔ لیکن اس کے علاوہ کرونا سے بچاؤ کے لیے دنیا میں سب سے زیادہ عرصے تک لاک ڈاؤن کا سامنے کرنے والے شہر میلبرن کے شہری بھی اس دور افتادہ قصبے میں آباد ہونا چاہتے ہیں۔ کوئلپی کونسل کے سربراہ ہینکوک کا کہنا ہے کہ لاک ڈاؤن کے بعد لوگ کھلی فضا میں سانس لینا چاہتے ہیں اور ہمارے پاس اس کی کمی نہیں۔ یہ 26 ہزار مربع میل پر پھیلا ہوا قصبہ ہے۔